钦定古今图书集成/理学汇编/学行典/第167卷 > 吴与弼
## 钦定古今图书集成/理学汇编/学行典/第167卷 > 吴与弼

按《明外史吴与弼传》：“与弼，字子传，世称康斋先生，崇
仁人。父溥，建文时为国子司业，永乐中为翰林修撰。
与弼年十九，见《伊洛渊源图》，慨然向慕，遂罢举子业，
尽读《四子》《五经》、洛、闽诸录，不下楼者数年。中岁，家益
贫，所居不蔽风雨，躬亲耕稼，非其义一介不取。四方
来学者，约己分，少饮食，教诲不倦。正统十一年，山西”
佥事何自学荐于朝，请授以文学高职。其后御史涂
谦、抚州知府王字复荐之，俱不出。尝叹曰：“宦官、释氏
不除，而欲天下治平，难矣。”景泰七年，御史陈述又请
礼聘与弼，俾侍经筵，或用之成均，教育胄子。诏江西
巡抚韩雍备礼敦遣，竟不至。天顺元年，石亨欲引贤
者为己重，谋于大学士李贤，属草疏荐之。帝乃命贤
草敕，加束帛，遣行人曹隆赐玺书，赍礼币，征与弼赴
阙。且至，帝问贤曰：“与弼宜何官？”对曰：“宜以宫僚侍太
子讲学。”遂授左春坊左谕德。与弼疏辞，贤请赐召问，
且与馆次供具。于是召见文华殿，顾语曰：“闻处士义
高，特行征聘，奚辞职为？”对曰：“臣草茅贱士，本无高行。
陛下垂听虚声，又不幸有狗马疾，束帛造门。臣惭被

贤曰：“此老非迂阔者，务令就职。”时帝眷遇良厚，而与
弼辞益力。又疏称：学术荒陋，苟冒昧徇禄，必且旷官。
诏不许。乃请以白衣就邸舍，假读秘阁书。帝曰：“欲观
《秘书》，且勉受职，徐听还山可也。”命贤为谕意。与弼留
京师二月，遂请疾笃。贤请曲从放还，始终恩礼，以光
旷举。帝然之，赐敕慰劳，赉银币，复遣行人送还，命有
司月给米二石。与弼乃上《崇圣志》《广圣学》等十事，表
谢而归。初，与弼应召时，以敕书崇重，直聘以伊傅之
礼，意当大用，而宫僚无事，惧不得即行其志，以塞人
望，故卒不受。成化五年卒，年七十九。与弼始至京，贤
推之上座，以宾师礼事之。编修尹直至，令坐于侧。直
大愠，出即谤与弼归家。知府张璝谒见不得，募人代
其弟投牒讼与弼，立遣吏摄之，大加侮慢，始遣还。与
弼谅非弟意，友爱如初。编修张元祯不知其始末，遗
书《诮让》，有“上告素王，正名讨罪，岂容先生久窃虚名？”
语直，复笔其事于《琐缀录》。又言与弼跋亨族谱，自称
门下士，士大夫用此訾。与弼后顾允成论之曰：“此好
事者为之也。”与弼门人后皆从祀，而与弼竟不果。